ארנון לוטם

ארנון לוטם (נולד ב-5 בנובמבר 1962) הוא אקולוג התנהגותי ישראלי ופרופסור מן המניין בבית הספר לזואולוגיה בפקולטה למדעי החיים ע"ש ג'ורג' ס. וייז באוניברסיטת תל אביב. לשעבר ראש בית הספר לזואולוגיה ומנהל הגן הזואולוגי של אוניברסיטת תל אביב, מומחה לאבולוציה של מנגנוני למידה וקבלת החלטות.

 ביוגרפיה 
למד לתואר ראשון בביולוגיה באוניברסיטת תל אביב, אותו השלים ב-1987. לאחר מכן המשיך ללימודי תואר שלישי בזואולוגיה (במסלול ישיר), בהנחיית פרופ' אמוץ זהבי. עבודת הדוקטורט שלו, שנשאה את הכותרת "יחסי קוקיה ופונדקאי: מרוץ חימוש אבולוציוני או תופעה בשיווי משקל", הוגשה ב-1992.

ב-1992–1994 שהה לוטם כעמית בתר-דוקטורט באוניברסיטת קולומביה הבריטית, בחסות מלגת קילאם ו-NSERC. עם שובו לישראל מונה למרצה במחלקה לזואולוגיה באוניברסיטת תל אביב, אז גם זכה במלגת אלון לחוקרים צעירים מצטיינים. ב-1998 מונה למרצה בכיר, ב-2004 לפרופסור חבר וב-2011 לפרופסור מן המניין. ב-2019 מונה לראש בית הספר לזואולוגיה, תפקיד בו כיהן עד 2023.

ב-2004–2007 כיהן כמנהל האקדמי של הגן הזואולוגי באוניברסיטת תל אביב. כמו כן, היה חבר בסנאט המצומצם של האוניברסיטה. ב-2019 מונה למחזיק הקתדרה לביולוגיה ע"ש נורמן ורוז לדרר וב-2025 נבחר לחבר כבוד בחברה הישראלית לזואולוגיה. בין תרומותיו להוראה באוניברסיטת תל אביב ניתן למנות את הפיתוח וההוראה של תחום האבולוציה בפקולטה למדעי החיים.

לאורך השנים שהה כחוקר אורח באוניברסיטת קורנל, באוניברסיטת אוקלנד ובאוניברסיטת סטנפורד.

 מחקר 
מחקרו של לוטם משלב עבודה תאורטית וניסיונית, העוסקת בקשר שבין התנהגות, אקולוגיה ואבולוציה. במחקרו הוא משתף פעולה עם פסיכולוגים, מתמטיקאים ומדעני מחשב, זאת במאמץ להבין את האבולוציה של מנגנוני הלמידה וקבלת ההחלטות בבני אדם ובבעלי חיים. לאורך השנים חיבר לוטם כ-90 מאמרים מדעיים והנחה למעלה מ-40 תלמידי מחקר.

 מחקרים באקולוגיה התנהגותית 
רבים מהמחקרים של לוטם מתמקדים בצורך להבין תהליכי למידה על מגבלותיהם ככלי להבנת הערך האדפטיבי של ההתנהגות והבנת מצבים בהם ההתנהגות היא לכאורה בלתי אדפטיבית או בלתי רציונלית. קו זה התחיל ממחקריו על יכולתן או אי יכולתן של ציפורים ללמוד לזהות ביצים וגוזלים של קוקיות טפילות, המשיך במחקרים על חשיבות הלמידה ומגבלותיה בתקשורת שבין הורים לצאצאים, ובקבלת החלטות בלתי רציונלית בבני אדם ובשאר בעלי חיים. עם השנים פיתח לוטם גישות אלו ביחד עם הפרופסורים מרק פלדמן מסטנפורד, עוזי מוטרו מהאוניברסיטה העברית, ובהמשך עם פרופ' לוסי אפלין מהאוניברסיטה הלאומית של אוסטרליה, במחקרים הבוחנים את תפקידם של תהליכי למידה עצמית וחברתית בעיצוב אסטרטגיות התנהגות, ובמעבר מידע בחברות בעלי חיים. 

מחקרים אחרים של לוטם עסקו באבולוציה של שיתוף פעולה ואלטרואיזם, בקשר של נושא זה לתקשורת ולעקרון ההכבדה של זהבי, ובתפקידם של סיגנלים לבחירת בן זוג בתהליכי ספציאציה בטבע – מחקר שדה ניסויי בנושא זה נערך על אוכלוסיות של סנונית הרפתות בישראל ובאמריקה הצפונית.

 מודלים תאורטיים באבולוציה קוגניטיבית: למידת דגמים, יצירתיות ושפה 
חזית מחקר נוספת של לוטם היא התמקדות במודלים תאורטיים של אבולוציה קוגניטיבית, בשיתוף פעולה עם חוקרים מתחומי מדעי המחשב והפסיכולוגיה, בהם ג'ו הלפרן, שמעון אדלמן ואורן קולודני. עבודתו זו מתמקדת בפיתוח מודל תאורטי מקיף ללמידה, התפתחות ואבולוציה קוגניטיבית. לוטם שילב כוחות עם קבוצת פסיכולוגים כדי להציג עקרונות קוגניטיביים כלליים ללמידת דגמים בזמן ובמרחב. עקרונות אלה נבדקו באמצעות סימולציות חישוביות בהקשר של למידת סביבה וחיפוש מזון בבעלי חיים וכיצד היא מתייחסת ליצירתיות, ואף בתחום המורכב של רכישת השפה האנושית. גישה זו הורחבה לבחינת האבולוציה של מנגנונים קוגניטיביים בתגובה לחידושים תרבותיים, ולהשגת תובנה טובה יותר לגבי האבולוציה של קוגניציה מתקדמת, למידת בעלי חיים באופן כללי, וכן תהליכי קו-אבולוציה של גנים ותרבות. שורשי רעיונותיו של לוטם לגבי אבולוציה קוגניטיבית נעוצים במחקריו המוקדמים על זיהוי ביצים וגוזלים אצל פונדקאים של קוקיות, שם נתקל לראשונה בדרישה כללית לתיאום קו-אבולוציוני בין כללי למידה ומנגנוני קלט לבין התפלגות הנתונים בטבע. מודלים תאורטיים אלה חיוניים להבנת העקרונות הבסיסיים המניעים את התפתחות היכולות הקוגניטיביות המורכבות שנצפות בטבע.

 חיים אישיים 
לוטם נשוי למיכל ואב לנועם ולדנה.

 מאמרים נבחרים 
 Lotem A., Halpern J.Y., Edelman S. & Kolodny O., 2017. The evolution of cognitive mechanisms in response to cultural innovations. PNAS 114: 7915-7922.
 Lotem A, and Halpern J.Y. 2012. Co-evolution of learning and data acquisition mechanisms: a model for cognitive evolution. Philosophical Transactions of the Royal Society, B. 367:2686-2694.
 Shafir S., Reich T., Tsur E., Erev I., and Lotem A. 2008. Perceptual accuracy and conflicting effects of certainty on risk-taking behaviour. Nature 453: 917-920.
 Lotem A., Fishman A.M., & Stone L. 1999. Evolution of cooperation between individuals. Nature 400:226-227
 Lotem A. 1993. Learning to recognize nestlings is maladaptive for cuckoo Cuculus canorus host. Nature 362:743-745.

 קישורים חיצוניים 


 הרצאות וראיונות מוקלטים 


 אלטרואיזם בטבע, הרצאה של ארנון לוטם באתר TAU Webcast של אוניברסיטת תל אביב, 5 ביולי 2017
 ההיסטוריה של האבולוציה עם הפרופ' ארנון לוטם - חלק א', במסגרת "האוניברסיטה המשודרת - מבוא לאבולוציה" עם ליעד מודריק, 5 בפברואר 2019
 ההיסטוריה של האבולוציה עם הפרופ' ארנון לוטם - חלק ב', במסגרת "האוניברסיטה המשודרת - מבוא לאבולוציה" עם ליעד מודריק, 12 בפברואר 2019
 המעבדה | אקולוגיה התנהגותית – פרק 1, ארנון לוטם בראיון על אבולוציה ועל התקדמותה התמידית, באתר כאן 11, ינואר 2023
 המעבדה | אקולוגיה התנהגותית – פרק 2, ארנון לוטם בראיון על הכלים לבדיקת התפתחות אבולוציונית, באתר כאן 11, ינואר 2023
 המעבדה | אקולוגיה התנהגותית – פרק 3, ארנון לוטם בראיון על קבלת החלטות של בעלי חיים, באתר כאן 11, ינואר 2023

 הערות שוליים 

קטגוריה:זואולוגים ישראלים
קטגוריה:אוצרים ישראלים
קטגוריה:מנהלי גני חיות
קטגוריה:בוגרי אוניברסיטת תל אביב
קטגוריה:בעלי תואר דוקטור מאוניברסיטת תל אביב
קטגוריה:סגל אוניברסיטת תל אביב: זואולוגיה
קטגוריה:זוכי מלגת אלון
קטגוריה:ישראלים שנולדו ב-1962